Document ID: 32012R0715

KOMISSION TÄYTÄNTÖÖNPANOASETUS (EU) N:o 715/2012,
annettu 30 päivänä heinäkuuta 2012,
tiettyjen tavaroiden luokittelusta yhdistettyyn nimikkeistöön annetun asetuksen (EU) N:o 42/2010 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Komission asetuksen (EU) N:o 42/2010 (2) liitteessä vahvistetun taulukon sarakkeessa 3 olevan toisen kohdan mukaan sarakkeessa 1 kuvattu tabletin muotoinen syötävä tuote ei täytä yhdistetyn nimikkeistön 19 ryhmän 2 huomautuksen b kohdan 2 alakohdan vaatimuksia koostumuksensa ja esittämismuotonsa vuoksi sekä sen vuoksi, että sitä käytetään lisäravinteena. Sen vuoksi tuotetta ei voida luokitella 19 ryhmään.
(2)
Euroopan unionin tuomioistuimen yhdistetyissä asioissa C-410/08-C-412/08, Swiss Caps, 17 päivänä joulukuuta 2009 antaman tuomion (3) ja erityisesti sen 33 kohdan perusteella syötävät tavarat, joita on tarkoitus käyttää lisäravinteina, on mahdollista luokitella yhdistetyn nimikkeistön nimikkeeseen 2106 ainoastaan sillä ehdolla, että kyseiset elintarvikevalmisteet ovat muualle kuulumattomia elintarvikevalmisteita. Sen vuoksi lisäravinteina käytettäväksi tarkoitetut elintarvikevalmisteet voidaan luokitella yhdistetyn nimikkeistön muihin nimikkeisiin, joita koskeva kuvaus on yksityiskohtaisempi.
(3)
Näin ollen syötävän tuotteen esittäminen ja käyttö lisäravinteena ei voi olla syy sen jättämiselle yhdistetyn nimikkeistön 19 ryhmän ulkopuolelle. Sen vuoksi on tarpeen täsmentää, että syy siihen, miksi tuote ei täytä yhdistetyn nimikkeistön 19 ryhmän 2 huomautuksen b kohdan 2 alakohdan vaatimuksia, on yksinomaan sen koostumus.
(4)
Asetuksen (EU) N:o 42/2010 liitteessä vahvistetun taulukon sarakkeessa 3 olevassa toisessa kohdassa esitettyjä syitä olisi sen vuoksi muutettava vastaavasti. Selkeyden vuoksi olisi korvattava asetuksen (EU) N:o 42/2010 liite kokonaisuudessaan.
(5)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EU) N:o 42/2010 liite seuraavasti:
”LIITE
Tavaran kuvaus
Luokittelu
(CN-koodi)
Perusteet
(1)
(2)
(3)
Tuote, joka sisältää (painoprosentteina):
-
ohranorasta, jauheena
28,8
-
hunajaa
27,5
-
vehnänorasta, jauheena
21,5
-
alfalfaa, jauheena
21,5
-
steariinihappoa
0,4
-
pippuria
0,25
-
kromipikolinaattia
0,01
(eli 8,7 μg Cr tablettia kohden)
Tuote esitetään tullille vähittäismyyntiin tarkoitettuina tabletteina, ja sitä käytetään lisäravinteena (yksi tabletti kaksi kertaa päivässä).
2106 90 98
Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 2106, 2106 90 ja 2106 90 98 nimiketekstien mukaisesti.
Koska tuote ei täytä 19 ryhmän 2 huomautuksen b kohdan 2 alakohdan vaatimuksia koostumuksensa vuoksi, sitä ei voida luokitella 19 ryhmään.
Tuote ei täytä 30 ryhmän 1 lisähuomautuksen vaatimuksia, koska siinä ei ole mitään mainintaa käytöstä tiettyjä tauteja vastaan eikä vaikuttavien aineiden pitoisuudesta. Sen vuoksi sitä ei tulisi pitää nimikkeen 3004 yrttilääkevalmisteena.
Tuote katsotaan sen vuoksi nimikkeen 2106 muualle kuulumattomaksi elintarvikevalmisteeksi, jota käytetään yleistä terveyttä tai hyvinvointia säilyttävänä lisäravinteena. (Ks. myös harmonoidun järjestelmän selitykset, nimike 2106, toisen kappaleen 16 kohta).”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 2012.

Labels: 3
17